REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/407-21

7. oktobar 2021. godine

B e o g r a d

ZAPISNIK

16. SEDNICE ODBORA ZA ZAŠTITU ŽIVOTNE SREDINE,

ODRŽANE 7. OKTOBRA 2021. GODINE

 Sednica je počela u 11,00 časova.

 Sednicom je predsedavao Žarko Bogatinović, zamenik predsednika Odbora.

 Sednici su prisustvovali članovi Odbora: Gojko Palalić, Marija Todorović, Tomislav Janković, Vesna Krišanov, Jelena Obradović, Dragan M. Marković, Mina Kitanović i Jasmina Karanac, kao i zamenici članova Odbora: Olja Petrović (zamenik člana Marka Parezanovića) i Vesna Ivković (zamenik člana Ljubinka Rakonjca).

Sednici nisu prisustvovali članovi Odbora: prof. dr Ljubinko Rakonjac, Dragana Radinović, Marko Mladenović, Marko Parezanović, Aleksandar Jugović, Nevenka Kostadinova, Akoš Ujhelji i Aleksandra Pavlović Marković.

 Sednici su prisustvovale i predstavnice Ministarstva za zaštitu životne sredine: Aleksandra Imširagić Đurić, pomoćnik ministra i Slađana Brđić, šef Odseka za zaštitu od buke, vibracija i nejonizujućih zračenja, kao i predstavnik Zelene stolice Miloš Đajić (Centar modernih veština).

 Na predlog predsedavajućeg, sa 11 glasova „za“, jednoglasno, usvojen je sledeći:

D n e v n i r e d :

1. Razmatranje Predloga zakona o zaštiti od buke u životnoj sredini, koji je podnela Vlada, u pojedinostima;
2. Razno.

Pre prelaska na rad po utvrđenom dnevnom redu, sa 11 glasova „za“, jednoglasno, usvojen je Zapisnik 15. sednice Odbora za zaštitu životne sredine, održane 4. oktobra 2021. godine.

Prva tačka dnevnog reda – **Razmatranje Predloga zakona o zaštiti od buke u životnoj sredini, koji je podnela Vlada, u pojedinostima**

Predsedavajući je konstatovao da su na Predlog zakona o zaštiti od buke u životnoj sredini podneta dva amandmana, i to:

- na član 34, koji je podneo narodni poslanik Đorđe Komlenski

- na član 40, koji je podneo narodni poslanik Zoran Tomić.

Aleksandra Imširagić Đurić, pomoćnik ministra zaštite životne sredine obavestila je Odbor da su oba podneta amandmana prihvatljiva, jer se njima otklanjaju tehničke greške u tekstu Predloga zakona o zaštiti od buke u životnoj sredini.

Odbor je sa 11 glasova „za“ odlučio da predloži Narodnoj skupštini da prihvati sledeće amandmane:

- na član 34, koji je podneo narodni poslanik Đorđe Komlenski i

- na član 40, koji je podneo narodni poslanik Zoran Tomić.

 Predsedavajući je konstatovao da je član Odbora Gojko Palalić u diskusiji na prošloj sednici Odbora ukazao na tehničke greške u tekstu Predloga zakona o zaštiti od buke u životnoj sredini, koje je potrebno ispraviti i predložio da Odbor za zaštitu životne sredine, na osnovu člana 157. stav 6. Poslovnika Narodne skupštine, podnese amandmane na članove 39. i 41. ovog predloga zakona, kako bi se ispravili pogrešno navedeni pozivi na član u članu 39. Predloga zakona, odnosno na stav člana u članu 41. Predloga zakona.

 Odbor je, 11 glasova „za“, prihvatio predlog predsedavajućeg i, u skladu sa članom 157. stav 6. Poslovnika Narodne skupštine, podneo amandmane na čl. 39. i 41. Predloga zakona.

Druga tačka dnevnog reda – **Razno**

Aleksandra Imširagić Đurić, pomoćnik ministra zaštite životne informisala je Odbor o tome da Ministarstvo zaštite životne sredine uveliko radi na izradi programa za zaštitu vazduha u Republici Srbiji i pozvala članove Odbora da popune upitnik na sajtu ministarstva u kome su ponuđena tri različita predloga mogućih mera koje se mogu naći u budućem Akcionom planu zaštite vazduha u Republici Srbiji. Rekla je da će mejl sa linkom za pristup upitniku biti prosleđen svim članovima Odbora. Podsetila je prisutne da će krajem meseca oktobra biti održana konferencija na kojoj će biti predstavljen prvi program zaštite vazduha u Republici Srbiji.

 Sednica je završena u 11,09 časova.

 SEKRETAR ZAMENIK PREDSEDNIKA

 Milica Bašić Žarko Bogatinović